พระราชกฤษฎีกา แบ่งส่วนราชการและกำหนดหน้าที่ของส่วนราชการ กองบัญชาการทหารสูงสุด กระทรวงกลาโหม  พ.ศ. 2506

พระราชกฤษฎีกา

พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองบัญชาการทหารสูงสุด
กระทรวงกลาโหม
พ.ศ.
๒๕๐๖

ภูมิพลอดุลยเดช
ป.ร.
ให้ไว้
ณ วันที่ ๑๘ มีนาคม พ.ศ. ๒๕๐๖
เป็นปีที่
๑๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหมเสียใหม่

อาศัยอำนาจตามความในมาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม พ.ศ. ๒๕๐๖

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ยกเลิกพระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม (ฉบับที่ ๒) พ.ศ. ๒๕๐๓

มาตรา ๔ 
ให้แบ่งส่วนราชการกองบัญชาการทหารสูงสุดดังนี้
(๑) สำนักผู้บัญชาการทหารสูงสุด
(๒) กรมสารบรรณทหาร
(๓) กรมกำลังพลทหาร
(๔) กรมข่าวทหาร
(๕) กรมยุทธการทหาร
(๖) กรมส่งกำลังบำรุงทหาร
(๗) กรมการสื่อสารทหาร
(๘) กรมแผนที่ทหาร
(๙) กรมการศึกษาวิจัย
(๑๐) วิทยาลัยป้องกันราชอาณาจักร
(๑๑) โรงเรียนเสนาธิการทหาร

มาตรา ๕ 
หน้าที่ของส่วนราชการกองบัญชาการทหารสูงสุด มีดังนี้
(๑) สำนักผู้บัญชาการทหารสูงสุด
มีหน้าที่ดำเนินการเกี่ยวกับการประชาสัมพันธ์ การงบประมาณ และปฏิบัติภารกิจอื่นๆ
ซึ่งมิได้อยู่ภายในวงอำนาจและหน้าที่ของส่วนราชการในกองบัญชาการทหารสูงสุดโดยเฉพาะ
(๒) กรมสารบรรณทหาร
มีหน้าที่ดำเนินการเกี่ยวกับงานธุรการ การปกครอง การเงิน การจัดหาพัสดุและบริการ
การพาหนะ การคดีและนิติกรรมของส่วนราชการต่างๆ
(๓) กรมกำลังพลทหาร
มีหน้าที่พิจารณาเสนอความเห็นเกี่ยวกับนโยบายการกำลังคน การกำลังพล
และวางแผนการบรรจุ เลื่อน ปลด ย้าย พิจารณาวางแผนและประสานแผนของกองทัพบก
กองทัพเรือ และกองทัพอากาศ เกี่ยวกับการจัดหากำลังพล การทดแทนกำลัง การปลดพล
การรักษาระเบียบวินัย การสารวัตรทหาร การรักษาแบบธรรมเนียมทหาร
และกิจการเกี่ยวกับขวัญ
(๔) กรมข่าวทหาร
มีหน้าที่พิจารณาเสนอความเห็นเกี่ยวกับนโยบายการข่าว
และวางแผนการข่าวกรองเพื่อการรักษาความมั่นคงแห่งชาติ
ตลอดจนอำนวยการและดำเนินการให้เป็นไปตามแผน ประสานงานข่าวกรองของกองทัพบก
กองทัพเรือ และกองทัพอากาศ ติดต่องานข่าวกรองกับส่วนราชการที่เกี่ยวข้อง
พิจารณากำหนดผู้แทนของกระทรวงกลาโหมเข้าร่วมในกิจกรรมข่าวกรองของชาติและระหว่างชาติ
อำนวยการรักษาความปลอดภัยในกองบัญชาการทหารสูงสุด ประสานและอำนวยการศึกษาวิทยาการข่าว
ประสานการอุตุนิยมวิทยา พิจารณากำหนดการแจกจ่ายแผนที่ทหารและประสานความต้องการ
และพิจารณากำหนดและประสานการข่าวลับ
(๕) กรมยุทธการทหาร
มีหน้าที่พิจารณาเสนอความเห็นเกี่ยวกับนโยบายการทหารและวางแผนยุทธศาสตร์
ประสานแผนการยุทธของกองทัพบก กองทัพเรือ
และกองทัพอากาศและแผนการป้องกันร่วมตามสัญญาระหว่างประเทศและสนธิสัญญาทางทหาร
ประสานกิจการรักษาดินแดนกับกระทรวงมหาดไทย
ประสานแผนการป้องกันภัยทางอากาศของทหารที่เกี่ยวข้องกับฝ่ายพลเรือน
ดำเนินการเกี่ยวกับกิจการทหารต่างประเทศ พิจารณาเสนอนโยบายและแผนการฝึกผสม การฝึกร่วม
การยุทธพิเศษ และการปกครองในยามสงคราม
(๖) กรมส่งกำลังบำรุงทหาร
มีหน้าที่พิจารณาเสนอความเห็นเกี่ยวกับนโยบายการส่งกำลังบำรุง
และวางแผนการส่งกำลังบำรุงทางยุทธศาสตร์ ประสานแผนการส่งกำลังบำรุงของกองทัพบก
กองทัพเรือ และกองทัพอากาศ และแผนการส่งกำลังบำรุงในการป้องกันร่วมตามสัญญาระหว่างประเทศและสนธิสัญญาทางทหาร
ประสานกิจการส่งกำลังบำรุงกับส่วนราชการที่เกี่ยวข้อง
ประสานการช่วยเหลือทางการทหารกับต่างประเทศ
และรวบรวมหลักฐานและสถิติในด้านสรรพกำลังต่างๆ
ซึ่งเป็นประโยชน์ในการสนับสนุนการดำเนินการยุทธเว้นหลักฐานและสถิติในด้านกำลังพล
(๗) กรมการสื่อสารทหาร
มีหน้าที่อำนวยการและดำเนินการเกี่ยวกับกิจการสื่อสาร
การข่าวลับทางการสื่อสารและการสงครามอิเล็คทรอนิคส์
พิจารณาวางแผนการสื่อสารเพื่อสนับสนุนแผนปฏิบัติการทางทหารในการป้องกันประเทศ
ประสานแผนการสื่อสารของฝ่ายทหารและพลเรือน
ปฏิบัติการสื่อสารให้แก่กองบัญชาการทหารสูงสุดทั้งยามปกติและยามสงคราม
นอกจากการสื่อสารของกองทัพบก กองทัพเรือ และกองทัพอากาศ
รวมทั้งดำเนินการสื่อสารร่วมกับต่างประเทศตามสัญญาระหว่างประเทศและสนธิสัญญาทางทหาร
(๘) กรมแผนที่ทหาร
มีหน้าที่ดำเนินการสำรวจทางพื้นดินและสำรวจทางอากาศ
เพื่อจัดทำและผลิตแผนที่พื้นดินภายในประเทศที่ใช้ในราชการ
ผลิตเจ้าหน้าที่สำรวจและช่างแผนที่ให้แก่ส่วนราชการ
และดำเนินการในกิจการเกี่ยวกับงานยีออเดซีและยีออฟิสิคส์
(๙) กรมการศึกษาวิจัย
มีหน้าที่พิจารณาเสนอความเห็นเกี่ยวกับการศึกษาทางทหาร วิจัยงานที่เกี่ยวกับความมั่นคงแห่งชาติในด้านการทหาร
ดำเนินการเผยแพร่วิทยาการเกี่ยวกับการทหาร
ติดต่อประสานงานกับสถาบันการศึกษาและการวิจัยของส่วนราชการอื่นและต่างประเทศ
ดำเนินงานเกี่ยวกับกิจการของสภาการศึกษาวิชาการทหาร
ศึกษาและรวบรวมรวมประวัติศาสตร์การทหาร จัดและดำเนินการพิพิธภัณฑ์ทหารและห้องสมุด
และอำนวยการโรงเรียนเกี่ยวกับการทหารต่างๆ
ตามที่จะได้รับมอบหมายจากรัฐมนตรีว่าการกระทรวงกลาโหม
(๑๐) วิทยาลัยป้องกันราชอาณาจักร
มีหน้าที่ประศาสน์วิทยาการเกี่ยวกับการป้องกันราชอาณาจักรให้แก่ข้าราชการชั้นผู้ใหญ่ทั้งฝ่ายทหารและฝ่ายพลเรือน
เพื่อให้เกิดความเข้าใจในความรับผิดชอบร่วมกันในการรักษาความมั่นคงแห่งชาติ
และเพื่อประโยชน์ในการกำหนดนโยบายเกี่ยวกับการวางแผนและการอำนวยการรักษาความมั่นคงแห่งชาติ
(๑๑) โรงเรียนเสนาธิการทหาร
มีหน้าที่ประศาสน์วิทยาการให้แก่นายทหารชั้นผู้ใหญ่ในวิชาที่เกี่ยวกับการยุทธผสม
การยุทธร่วม และวิชาอื่น ๆ อันจะเป็นประโยชน์ในการวางแผนและการอำนวยการยุทธ

มาตรา ๖ 
ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้

ผู้รับสนองพระบรมราชโองการ
จอมพล
ส.  ธนะรัชต์
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่ในปัจจุบันการแผนที่ทหารซึ่งกรมแผนที่ทหารบกดำเนินการอยู่
ต้องดำเนินกิจการของส่วนรวมกว้างขวางขึ้น เพื่อความเหมาะสม
จำเป็นต้องโอนกิจการของกรมแผนที่ทหารบกส่วนใหญ่ซึ่งอยู่ในกองทัพบกมาไว้ในกองบัญชาการทหารสูงสุด
ฉะนั้น
จึงสมควรตราพระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการทหารสูงสุด
กระทรวงกลาโหม เสียใหม่

เพ็ญพร/พิมพ์/แก้ไข
๖/๑๑/๔๕
B+A(c)
ปฐมพร/ปรับปรุง
๒๖
มกราคม ๒๕๕๐

[๑]
ราชกิจจานุเบกษา เล่ม ๘๐/ตอนที่ ๒๘/ฉบับพิเศษ หน้า ๖/๒๕ มีนาคม ๒๕๐๖